*LN 354-1149/2023-3(c)*

**RAZPISNA DOKUMENTACIJA**

**za sofinanciranje projektov nevladnih organizacij in neprofitnih organizacij v MOL za leto 2024 s področja varstva okolja – sklop C**

**1. Predmet javnega razpisa**

Mestna občina Ljubljana se je v letu 2022 uspešno uvrstila v Misijo 100 oglično nevtralnih in pametnih evropskih mest do leta 2030. Doseči cilj ogljične nevtralnosti pomeni sodelovanje vseh deležnikov, predvsem pa spreminjanje navad vsakega posameznika. Mestna občina Ljubljana (v nadaljnjem besedilu: MOL) želi s sofinanciranjem projektov okoljskih nevladnih organizacij in neprofitnih organizacij v letu 2024:

* spodbujati delovanje nevladnih organizacij in neprofitnih organizacij v smislu uveljavljanja načela varstva okolja in narave oziroma trajnostnega razvoja in doseganja ciljev ogljične nevtralnosti,
* razširjati partnerstvo med javnim sektorjem in civilno družbo,
* spodbujati mreženje znotraj samega nevladnega in neprofitnega sektorja oz. med različnimi partnerji varstva okolja in narave,
* spodbujati delovanje nevladnih in neprofitnih organizacij na področju varstva okolja in narave in s tem prispevati k blaženju podnebnih sprememb ter prilagajanju nanje.

Poudarek bo na vsebinah, ki prispevajo k varovanju okolja in narave ter so trajnostno naravnane in temeljijo na krožnem gospodarstvu.

Sofinancirani bodo le projekti/aktivnosti, ki bodo izvedeni na območju MOL, in sicer:

* **Sklop C: Ukrepi prilagajanja na podnebne spremembe –** ukrepi za zmanjšanje negativnih učinkov podnebnih sprememb (višje temperature zraka, tal, rek, …, vročinski valovi, intenzivnejša neurja, suše, poplave…).

Po navedbah Agencije RS za okolje meritve kažejo na znaten trend dvigovanja temperature zraka, priča smo vse pogostejšim in obsežnejšim ekstremnim vremenskim dogodkom. Po ocenah znanstvenikov je zelo verjetno, da ne bomo dosegli cilja Pariškega sporazuma o omejitvi dviga globalne temperature znatno pod 2 °C glede na predindustrijsko dobo, kar pomeni, da lahko v prihodnosti pričakujemo večje in močneje izražene spremembe podnebja.

Dvig temperature v mestih je ena izmed prvih posledic podnebnih sprememb, ki jih občutijo prebivalci. Z ukrepi, kot so več mestnega zelenja in vodnih površin, zelene strehe ipd., bi lahko omilili pojave toplotnih otokov.

Namen razpisa je:

* Izboljšati lokalno mikroklimo
* Spodbuditi izvajanje ukrepov:
	+ ohlajanja mesta (ureditev vodnih površin, namestitev pitnikov, ozelenitev fasad, streh,ipd., )
	+ prilagajanja na obilne padavine, suše, poplave

Na razpis za sofinanciranje se lahko prijavi tudi tekoče projekte v delu, ki še niso sofinancirani iz javnih sredstev. MOL bo sofinanciral le projekte, ki bodo za sodelujoče v projektu in bodoče uporabnike brezplačni.

Posamezna okoljska nevladna in neprofitna organizacija lahko prijavi na posamezen sklop javnega razpisa največ 2 (dva) projekta. Če bo vlagatelj na posamezen sklop podal vlogo za več kot 2 (dva) projekta, bosta v nadaljnjo obravnavo vzeti prvi dve prispeli vlogi, ki ju bo kot takšni evidentiral MOL. Istega projekta se ne sme prijaviti na več sklopov.

Projekti/aktivnosti morajo biti zaključeni **najkasneje do 28. oktobra 2024,** kar pomeni, da mora sofinancer končno poročilo prejeti najkasneje na omenjeni datum.

**2. Merila za ocenjevanje in vrednotenje vlog ter pogoji za izbor projektov/aktivnosti v sofinanciranje**

Najnižje število točk, ki ga mora doseči projekt/aktivnost pri merilih sklopa C je **50 točk**. MOL bo sredstva dodeljeval na podlagi doseženih točk pri ocenjevanju vlog, začenši pri najvišje ocenjenih vlogah, do porabe razpoložljivih sredstev. Ob dodeljevanju sredstev bo področna komisija upoštevala tudi omejitev, da MOL sofinancira projekte/aktivnosti v višini **največ 75 % celotne vrednosti projekta/aktivnosti.**

**Če lokacija izvedbe projekta ni lastništvo mestne občine Ljubljana, je potrebno priložiti izjavo lastnika (priloga obrazec 4C).**

Kolikor se na enem sklopu ne porabijo vsa razpoložljiva sredstva, se neporabljena sredstva prerazporedijo na drug sklop.

**Sklop C:**

|  |  |  |
| --- | --- | --- |
|  | **MERILA** | **Maks. točke** |
| **1.** | **Opis problema, ki ga projekt naslavlja** | **30** |
|  | * problem je celovito opisan in podkrepljen s podatki
* problem je delno opisan, ni podkrepljen s podatki
* problem ni opisan/ni okoljski problem s področja razpisa
 | 30150 |
| **2.** | **Vsebinska kakovost projekta** | **30** |
|  | * projekt odgovarja na okoljski problem in je vsebinsko zelo kakovosten
* projekt odgovarja na okoljski problem in je vsebinsko srednje kakovosten
* projekt ne odgovarja na okoljski problem
 | 30150 |
| **3.** | **Nadgradljivost projekta** | **25** |
|  | * projekt je nadgradljiv, načrt nadgradnje je realističen
* projekt je delno nadgradljiv
* projekt ni nadgradljiv
 | 25150 |
| **4.** | **Strošek letnega vzdrževanja** | **15** |
|  | * do 10% vrednosti projekta
* 10% do 15% vrednosti projekta
* nad 15% vrednosti projekta
 | 15100 |
|  | **SKUPAJ** | **100** |

**3. Prijava na razpis**

Vlagatelj lahko sodeluje v postopku ocenjevanja, če je njegova **vloga popolna**, kar pomeni, da v celoti izpolni in predloži vse zahtevane dokumente iz razpisne dokumentacije:

**SKLOP C:**

* + 1. izpolnjen obrazec vloge - **priloga 1**
		2. izpolnjen obrazec - izvedene aktivnosti v letih 2019 – 2023 **– priloga 2C,**
		3. izpolnjen obrazec - opis aktivnosti, ki jih vlagatelj predvideva za izvedbo projekta- **priloga 3C**
		4. izpolnjen obrazec – izjava lastnika **– priloga 4C**
		5. izpolnjen obrazec - finančno ovrednotenje ter prihodki - **priloga 5C**
		6. izpolnjen vzorec pogodbe - **priloga 6C**

**SKLOP C:**

**ad priloga 1**

Vlagatelj izpolni vse zahtevane podatke in podpiše izjavo o sprejemanju pogojev razpisa.

**ad priloga 2C**

Vlagatelj navede in na kratko opiše aktivnosti, ki jih je v navedenem obdobju izvedel na področju:

* aktivnosti prilagajanja na podnebne spremembe,
* varstva okolja in trajnostnega razvoja.

**ad priloga 3C**

V obrazcu je potrebno opisati aktivnosti, ki jih vlagatelj predvideva za izvedbo projekta. Aktivnosti morajo biti podrobno razdelane:

* okoljski problem s področja podnebnih sprememb, ki ga naslavlja,
* tema/ideja projekta – odgovor na vprašanje »Kako bo projekt prispeval k reševanju okoljskega problema?« (opis projektne ideje, kako odgovarja na predstavljeni problem, kakšni bodo učinki, kako bo prispeval k prilagajanju Ljubljane na podnebne spremembe),
* možnosti nadgraditve - Kako je možno projekt nadgraditi? (ali je mogoče projektno rešitev uporabiti tudi na drugih lokacijah v MOL, ali je projektno rešitev možno še nadgraditi na lokaciji, ali je rešitev možno replicirati),
* opis in ovrednotenje vzdrževanja po zaključenem projektu/aktivnosti.

Morebitna potrebna dovoljenja za izvedbo projekta pridobi prejemnik sredstev.

**Pri izvedbi projekta je potrebno uporabljati materiale z nizkim ogljičnim odtisom.**

Prejemnik sredstev se zavezuje, da bo poskrbel za varnost pri izvedbi projekta za vse udeležence v projektu. MOL ne odgovarja za morebitne zdravstvene težave ali poškodbe prejemnikovih delavcev kot tudi drugih udeležencev projekta, ki bi nastale kot posledica oziroma v povezavi z izvedbo projekta po tej pogodbi.

**ad priloga 4C**

V primeru, da se aktivnost izvaja na nepremičninah, ki niso v lasti Mestne občine Ljubljana, je potrebno pridobiti izjavo lastnika oz. predstavnika/zastopnika lastnikov nepremičnine, da bo po zaključku projekta skrbel za vzdrževanje.

**ad priloga 5C**

V obrazcu je potrebno navesti in opisati vse načrtovane izdatke. **Posebej morajo biti označeni tisti stroški, za katere se pričakuje, da bodo sofinancirani s strani MOL, in bodo končani do 28. oktobra 2024.** Navesti je potrebno tudi vse ostale predvidene, zagotovljene in pridobljene vire sofinanciranja, in po možnosti dodati dokazila. Potrebno je navesti tudi pričakovano višino zaprošenih sredstev sofinanciranja s strani MOL (tudi v %).

**V primeru, da bo vlagatelj v obrazcu 4C navedel stroške, ki naj bi jih sofinancirala MOL in ne štejejo med upravičene, bodo le-ti odšteti od vsote zaprošenih sredstev.**

Obdobje upravičenosti stroškov je od pravnomočnosti sklepa o izbiri do 28. 10. 2024.

Da bi bili stroški upravičeni:

* morajo biti povezani s predmetom razpisa in predvideni v finančni konstrukciji projekta,
* morajo biti potrebni za uspešno izvajanje projekta/aktivnosti,
* morajo biti razumni in v skladu z načeli dobrega finančnega poslovanja, zlasti glede cenovne primernosti in stroškovne učinkovitosti,
* morajo dejansko nastati,
* morajo biti prepoznavni in preverljivi,
* morajo biti podprti z izvirnimi dokazili,
* morajo biti evidentirani v skladu z ustrezno računovodsko prakso in prijavljeni v skladu z zahtevami veljavne računovodske prakse ter v skladu s pravili davčne in socialne zakonodaje,
* niso in ne bodo financirani od drugih sofinancerjev projekta.

V zvezi s sofinanciranjem so upravičeni naslednji stroški, če ustrezajo kriterijem, določenim v prejšnjem odstavku:

* plače in drugi stroški zaposlenih, vključenih v izvedbo projekta/aktivnosti,
* potni stroški in dnevnice za osebje, če jih je moč opravičiti z izvajanjem projekta/aktivnosti in so skladni z običajno prakso na tem področju,
* stroški zunanjih izvajalcev, vezanih neposredno na projekt/aktivnost (plačila avtorskih honorarjev, plačila za delo preko študentskega servisa, plačila po pogodbah o opravljenih storitvah),
* stroški pridobitve potrebne dokumentacije (lokacijska informacija, geodetski podatki …),
* materialni stroški za pripravo idejne zasnove (papir, kartuše, fotokopiranje, plotanje …),
* stroške za izvedbo (material (les, pesek ipd), delovni pripomočki …) .

MOL ne bo sofinanciral stroškov nakupa osnovnih sredstev.

Stroški morajo biti dokumentirani npr. z računom, avtorsko pogodbo, potnim nalogom ipd., prav tako pa tudi z dokumentom, iz katerega je razvidno, da so bili stroški plačani.

**ad priloga 6C**

Del razpisne dokumentacije je tudi vzorec pogodbe, ki ga je treba **natančno prebrati in izpolniti podatke o vlagatelju ter ga podpisanega in žigosanega priložiti prijavi na razpis**. Vzorec pogodbe je informativen, podpis pa pomeni seznanitev z osnutkom pogodbe in pristanek na pogoje v njej.